《腊雪》
宋代·郭印

好雪还从腊日飞，空庭委积路淋漓。
寒深闭户难延客，兴发乘舟欲访谁。
没谷沉崖真快意，撒盐飞絮敢言诗。
儿童诧见千山缟，来岁丰登定可期。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。